सिंगेश्वर-स्थान प्रखण्ड (मधेपुरा)

सिंहेश्वर-स्थान मधेपुरा, बिहार का एक प्रसिद्ध स्थल है। मधेपुरा में भोले बाबा की नगरी सिंहेश्वर धाम की महिमा निराली है। मधेपुरा जिला मुख्यालय से 6 किलोमीटर दूर सिंहेश्वर प्रखंड मुख्यालय जो इस बार नगर पंचायत बन चुका है, इसका नाम बाबा सिंहेश्वर नाथ के नाम पर ही रखा गया है। यहां स्थापित शिवलिंग काफी प्राचीन है। सिंहेश्वर नाथ मंदिर में महाशिवरात्रि के मौके पर बाबा के दर्शन और जलाभिषेक के लिए बड़ी संख्या में श्रद्धालुओं की भीड़ उमड़ पड़ती है। महाशिवरात्रि के मौके पर यहां एक महीने का मेला भी लगाया जाता है जो कि बिहार के बड़े मेलों में से एक है। जबकि पर्यटन विभाग द्वारा तीन दिनों का श्री सिंहेश्वर महोत्सव का भी आयोजन किया जाता है।

क्या है मान्यता

बाबा सिंहेश्वर के शिवलिंग के विषय में कई तरह की मान्यता है। मंदिर के लाल बाबा की मानें तो एक बार बाबा भोले कैलाश पर्वत से रूप बदल कर कोशी के इस इलाके में घूम रहे थे। इस दौरान उन्होंने हिरण का रूप धारण किया था। शिव के गायब होने से सभी देवता परेशान थे। ऐसे में ब्रह्मा जी ने अपनी दिव्यदृष्टि से उन्हें खोजना शुरू किया। उन्हें पता लगा कि शिव जी यहां हिरण बनकर घूम रहे हैं। वह विष्णु जी के साथ यहां आए और दोनों देवताओं ने मिलकर हिरण के दोनों सिंह को पकड़ लिया और वापस लेकर चले गए। इसके बाद से ही यहां शिवलिंग का एक रूप स्थापित किया गया। इसलिए इसे सिंहेश्वर नाथ कहा गया। यह शिव लिंग तीन भागों में विभक्त है जो ब्रह्मा, विष्णु और शिव तीनों के रूप में स्थापित है।

यह वही पावन भूमि है जहां राजा दशरथ को पुत्र प्राप्ति की मनोकामना पूरी हुई थी। ऐसी मान्यता है कि सिंहेश्वर स्थान का नाम श्रृंग ऋषि के नाम पर पड़ा है। ऋषि श्रृंग ने यहीं कोशी नदी के किनारे बसे इसी तपोभूमि पर राजा दशरथ के लिए पुत्रयेष्ठ यज्ञ किया था। इसी यज्ञ से प्राप्त खीर को खाने के बाद राजा दशरथ की तीनों रानियां गर्भवती हुई थीं और राम, लक्ष्मण, भरत और शत्रुघ्न को जन्म दिया। सिंहेश्वर मंदिर से महज डेढ़ किलोमीटर पर स्थापित गांव सतोखर के सात पोखर को हवन कुंड माना जाता। चूंकि राजा दशरथ को पुत्र प्राप्ति की कामना यहीं पूरी हुई, इसलिए इसे कामना लिंग माना जाता है। दूर-दूर से लोग यहां अपनी मनोकामना खासकर पुत्र प्राप्ति की मनोकामना लेकर आते हैं।

मधेपुरा
बिहार के प्रखण्ड
बिहार